CELEX: 32021Q0618(01)
Language: sl
Date: 2021-01-15 00:00:00
Title: Sklep Agencije za oskrbo Evropske skupnosti za atomsko energijo o sprejetju Pravil Agencije o določitvi postopka usklajevanja ponudbe in povpraševanja po rudah, snoveh vira in posebnih cepljivih snoveh ter razveljavitvi Pravil Agencije za preskrbo Evropske skupnosti za atomsko energijo z dne 5. maja 1960, kot so bila spremenjena z Uredbo z dne 15. julija 1975

18.6.2021   
               
               
                  SL
               
               
                  Uradni list Evropske unije
               
               
                  L 218/56
               
            
         Sklep Agencije za oskrbo Evropske skupnosti za atomsko energijo o sprejetju Pravil Agencije o določitvi postopka usklajevanja ponudbe in povpraševanja po rudah, snoveh vira in posebnih cepljivih snoveh ter razveljavitvi Pravil Agencije za preskrbo Evropske skupnosti za atomsko energijo z dne 5. maja 1960, kot so bila spremenjena z Uredbo z dne 15. julija 1975
         AGENCIJA ZA OSKRBO JE –
         ob upoštevanju Pogodbe o ustanovitvi Evropske skupnosti za atomsko energijo ter zlasti člena 2(d), člena 52, člena 55 in člena 60(6) Pogodbe,
         ob upoštevanju statuta Agencije za oskrbo Euratom, določenega s Sklepom Sveta št. 2008/114/ES, Euratom z dne 12. februarja 2008 (1), ter zlasti člena 13(3)(a) Sklepa,
         ob upoštevanju Uredbe Komisije (Euratom) št. 66/2006 z dne 16. januarja 2006 o izvzetju prenosa majhnih količin rud, snovi vira in posebnih cepljivih snovi iz pravil poglavja o preskrbi (2),
         ob upoštevanju mnenja o predlaganih novih pravilih, ki ga je Svetovalni odbor Agencije po ustreznem posvetovanju in sklicu podal 13. maja 2016,
         ob upoštevanju naslednjega:
         
                     (1)
                  
                  
                     Evropska skupnost za atomsko energijo v skladu s členom 2 Pogodbe o njeni ustanovitvi (v nadaljnjem besedilu: Pogodba) skrbi za redno in pravično preskrbo vseh uporabnikov v Skupnosti z rudami in jedrskim gorivom s pomočjo skupne politike preskrbe, ki temelji na načelu enakega dostopa do virov preskrbe.
                  
               
                     (2)
                  
                  
                     V prizadevanjih za skupno politiko preskrbe je bila s poglavjem 6 Pogodbe ustanovljena Agencija za oskrbo (v nadaljnjem besedilu: Agencija ali Agencija za oskrbo Euratom).
                  
               
                     (3)
                  
                  
                     Varnost oskrbe z energijo, ki je glavni namen Agencije, je v skladu s členom 194 Pogodbe o delovanju Evropske unije ključni cilj energetske politike Unije. To je bilo ponovno potrjeno v sporočilu Komisije o evropski strategiji za energetsko varnost (3), sprejetem leta 2014, ki ga je potrdil Svet.
                  
               
                     (4)
                  
                  
                     Pravila Agencije, za katere je potrebna odobritev Komisije, v skladu s členom 60(6) Pogodbe določajo postopek usklajevanja ponudbe in povpraševanja.
                  
               
                     (5)
                  
                  
                     Veljavna pravila Agencije so bila sprejeta leta 1960 (4) in delno spremenjena leta 1975 (5).
                  
               
                     (6)
                  
                  
                     Od sedemdesetih let so razvoj novih tehnologij in izdelkov gorivnega ciklusa ter pojav novih udeležencev na trgu (zlasti posrednikov) in novih trgovinskih praks bistveno vplivali na vlogo Agencije pri zanesljivi oskrbi z jedrsko energijo. Hkrati se je število udeležencev na trgu znatno povečalo.
                  
               
                     (7)
                  
                  
                     Statut Agencije, določen leta 2008, je okrepil njeno vlogo pri spremljanju trga in zagotavljanju ustreznega strokovnega znanja, informacij in nasvetov Skupnosti, s čimer se je okrepila potreba po popolnih in najnovejših spoznanjih Agencije glede trga jedrskih snovi in storitev, vključno z gibanji na svetovnem trgu.
                  
               
                     (8)
                  
                  
                     Pravila Agencije iz leta 1960/1975 zaradi zgoraj navedenih dejavnikov Agenciji za oskrbo Euratom ne omogočajo več, da bi se odzivala na dogajanja na jedrskem trgu, kar lahko ogrozi zmožnost Agencije, da izpolnjuje svoje poslanstvo.
                  
               
                     (9)
                  
                  
                     Pravila je treba prilagoditi na način, da se za industrijo, države članice in Evropsko komisijo poveča pravna varnost ter da se Agenciji omogoči, da zagotovi ustrezno zbiranje podatkov za svojo opazovalno skupino za trg.
                  
               
                     (10)
                  
                  
                     V skladu s členom 55 Pogodbe ima Agencija pravico prejemati vse informacije, ki jih potrebuje, da lahko uveljavlja svojo pravico do izbire in izključno pravico do sklepanja dobavnih pogodb.
                  
               
                     (11)
                  
                  
                     Agencija pri izpolnjevanju svojih nalog deluje v skladu z načeli nediskriminacije in enakega dostopa do virov oskrbe.
                  
               
                     (12)
                  
                  
                     Postopke usklajevanja ponudbe in povpraševanja je treba določiti tako, da je mogoče zadovoljiti potrebe v različnih razmerah ponudbe.
                  
               
                     (13)
                  
                  
                     Neposredno sklepanje pogodb med uporabniki, proizvajalci in posredniki je primerno ohraniti, če je zagotovljena redna preskrba uporabnikov v Skupnosti z jedrskimi snovmi.
                  
               
                     (14)
                  
                  
                     Ob upoštevanju navedenega je Agencija v sodelovanju z zainteresiranimi stranmi dala pobudo za posodobitev Pravil. Svetovalni odbor Agencije je 13. maja 2016 po ustreznem sklicu in posvetovanju izdal pozitivno mnenje o novih pravilih.
                  
               
                     (15)
                  
                  
                     V skladu s statutom Agencije morajo biti Pravila sprejeta s sklepom generalnega direktorja Agencije, za kar je potrebna odobritev Komisije.
                  
               
                     (16)
                  
                  
                     Zaradi jasnosti bi bilo treba trenutna pravila Agencije razveljaviti ob začetku veljavnosti novih.
                  
               
                     (17)
                  
                  
                     Zato je primerno sprejeti Pravila, priložena temu sklepu, in po njihovem začetku veljavnosti razveljaviti trenutno veljavna pravila Agencije –
                  
               SPREJELA NASLEDNJI SKLEP:
         
            Člen 1
            Sprejmejo se Pravila Agencije za oskrbo Evropske skupnosti za atomsko energijo, kot so navedena v Prilogi k temu sklepu in ki določajo postopke usklajevanja ponudbe in povpraševanja po rudah, snoveh vira in posebnih cepljivih snoveh.
         
         
            Člen 2
            Pravila Agencije za preskrbo Evropske skupnosti za atomsko energijo o določitvi postopkov usklajevanja ponudbe in povpraševanja po rudah, snoveh vira in posebnih cepljivih snoveh, kot trenutno veljajo (6), se razveljavijo z začetkom veljavnosti novih.
         
         
            Člen 3
            Ta sklep začne veljati 1. julija 2021, če ga odobri Evropska komisija. Objavi se v Uradnem listu Evropske unije skupaj s sklepom Komisije o njegovi odobritvi.
         
         
            V Luxembourgu, 15. januarja 2021
            
               
                  Za Agencijo za oskrbo Euratom
               
               
                  generalna direktorica
               
               Agnieszka Ewa KAŹMIERCZAK
            
         
         
            (1)  UL L 41, 15.2.2008, str. 15
         
         
            (2)  UL L 11, 17.1.2006, str. 6
         
         
            (3)  COM(2014) 330 final.
         
            (4)  Odločba komisije ESAE o določitvi datuma, ko Agencija za preskrbo ESAE začne opravljati naloge, ter o odobritvi Pravil Agencije za preskrbo ESAE z dne 5. maja 1960 o določitvi postopka usklajevanja ponudbe in povpraševanja po rudah, snoveh vira in posebnih cepljivih snoveh (UL 32, 11.5.1960, str. 776. – angleška posebna izdaja: serija I, poglavje 1959–1962 str. 45).
         
            (5)  UL L 193, 25.7.1975, str. 37.
         
            (6)  UL 32 11.5.1960, str. 777, kot so bila spremenjena (UL L 193, 25.7.1975, str. 37) in popravljena (Prečiščeno besedilo popravkov instrumentov, objavljenih v posebnih izdajah 1952–72, str. 3 (511/60).